चोर पकड़े तो कहीं पीड़ित की मदद की
भास्कर संवाददाता | रतलाम
समय पर सूचना और तुरंत कार्रवाई के कारण डायल 100 के पुलिसकर्मियों ने आरोपियों को रंगे हाथ पकड़ा है तो लूट की वारदात तक टाली। झगड़े, विवाद सुलझाने के साथ डायल 100 पीडितों की मदद भी आ रही है। 1 दिसंबर से जिले में योजना शुरू होने के बाद 26 दिसंबर तक भोपाल कंट्रोल रूम से मिली 309 सूचनाओं पर पुलिसकर्मी मौके पर पहुंचे और कार्रवाई की। डॉयल 100 के लिए जिले के 19 थानों के लिए 17 जीपें मिली हैं जिन्हें थाना क्षेत्र के निर्धारित स्थान पर तैनात किया है। योजना शुरू होने के बाद 100 नंबर डायल पर भोपाल कंट्रोल रूम में घंटी बजती है और कंट्रोल रूम के निर्देश पर डायल 100 की जीप में तैनात पुलिसकर्मी मौके पर पहुंचकर निराकरण करते हैं।
डायल 100 की प्रमुख कार्रवाई
मां से मिलाया : जावरा हुसैन टेकरी से मनोरोगी किशोरी इमलीपाड़ा पहुंच गई थी। 3 दिसंबर को इमलीपाड़ा पहुंचे डायल 100 के जावरा शहर थाने के प्रधान आरक्षक दीपक बौरासी ने युवती को हुसैन टेकरी मां के पास पहुंचाया।
बाइक चोर पकड़े : ताल के पास किशनगढ़ में 6 दिसंबर को दोपहर में बाइक चुरा रहे दो युवकों को प्रधान आरक्षक वीरसिंह ने पकड़ा और थाने पहुंचाया।
कंजर भागे : 8 दिसंबर ताल से आलोट जा रहे ट्रक पर चोरी के लिए कंजर चढ़े। चालक जाकिर ने 100 डायल से मदद मांगी। ताल थाने के प्रधान आरक्षक वीरसिंह मौके पर पहुंचे। पुलिस की जीप देखकर कंजर भाग निकले।
चोर पकड़े : 9 दिसंबर रात 3.25 बजे रिंगनोद में हनुमान मंदिर पर चोरी करने घुसे दो युवकों को पकड़ा।
पीड़ित युवती को अस्पताल पहुंचाया : 13 दिसंबर को दोपहर 3 बजे ताल फंटे पर बस का इंतजार कर रही युवती की तबियत बिगड़ी और उसे लकवा हो गया। सूचना पर पहुंचे ताल थाने के प्रधान आरक्षक रावजी और आरक्षक शेर सिंह ने युवती को अस्पताल पहुंचाया और परिजन को खबर दी।
नाबालिग की शादी रुकवाई : रत्ताखेड़ा में 14 दिसंबर को नाबालिग किशोरी की शादी हो रही थी। एएसआई जे.सी. हाड़ा मौके पर पहुंचे। पुलिस देख बाराती भाग गए।
लावारिस वृद्धा को वृद्धाश्रम पहुंचाया : 18 दिसंबर रात 10 बजे उकाला रोड पर सड़क किनारे लावारिस वृद्धा के पड़े होने की सूचना पर स्टेशन रोड थाने के सोमजी हटीला पहुंचे और बजरंग नगर निवासी लावारिस वृद्धा को वृद्धाश्रम पहुंचाया।
hin_Deva san_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva